คาดสัปดาห์หน้าบาทกรอบ31.40-31.70/หุ้นบวกต่อ
ศูนย์วิจัยกสิกรไทยคาดสัปดาห์หน้าบาทกรอบ31.40-31.70บ./ดอลล่าร์-หุ้นบวกต่อจับตาผู้นำถกหนี้อียู
18 ส.ค. 2555

ศูนย์วิจัยกสิกรไทยคาดสัปดาห์หน้าบาทกรอบ31.40-31.70บ./ดอลล่าร์-หุ้นบวกต่อจับตาผู้นำถกหนี้อียู
บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด ประเมิน แนวโน้มค่าเงินบาทสัปดาห์หน้า ระหว่างวันที่ 20-24 ส.ค.2555 ว่า ค่าเงินบาทอาจเคลื่อนไหวในกรอบ 31.40-31.70 บาทต่อดอลลาร์ฯ โดยต้องจับตาการหารือระหว่างนายกรัฐมนตรีกรีซกับผู้นำยูโรโซน ซึ่งรวมถึง นายกรัฐมนตรีเยอรมนี ประธานาธิบดีฝรั่งเศส และประธานยูโรกรุ๊ป  ตลอดจนผลการประมูลพันธบัตรรัฐบาลเนเธอร์แลนด์ สเปน และเยอรมนี ขณะที่ ตัวเลขเศรษฐกิจสหรัฐฯ ที่สำคัญ ได้แก่ ยอดขายบ้านมือสอง-บ้านใหม่ และยอดสั่งซื้อสินค้าคงทนเดือน ก.ค. และจำนวนผู้ขอรับสวัสดิการว่างงานรายสัปดาห์ นอกจากข้อมูลเศรษฐกิจแล้ว ตลาดการเงิน ยังน่าจะจับตาบันทึกการประชุมนโยบายการเงิน เมื่อวันที่ 31 ก.ค.-1 ส.ค. ของ ธนาคารกลางสหรัฐ หรือ เฟด รวมถึง ถ้อยแถลงเกี่ยวกับแนวโน้มเศรษฐกิจสหรัฐฯ โดยเจ้าหน้าที่ระดับสูงของเฟด เพื่อประเมินโอกาส/สัญญาณของมาตรการผ่อนคลายรอบใหม่ของสหรัฐฯ อีกด้วย
สำหรับแนวโน้มดัชนีหุ้นไทยสัปดาห์หน้าระหว่างวันที่ 20-24 ส.ค. 2555นั้น   มองว่า ดัชนีมีโอกาสบวกขึ้นต่อแต่ยังคงต้องติดตามการเปิดเผยเครื่องชี้ภาคการผลิตในยูโรโซน สำหรับตัวเลขเศรษฐกิจสหรัฐฯ ที่สำคัญ ได้แก่ บันทึกการประชุม FOMC ครั้งที่ผ่านมา เครื่องชี้ภาคอสังหาริมทรัพย์ และยอดสั่งซื้อสินค้าคงทน ทั้งนี้ คาดว่า ดัชนีจะมีแนวรับที่ 1,221 และ 1,211 จุด แนวต้านอยู่ที่ 1,230 และ1,247 จุด